7 Hari Mencintaiku (musim 2)

Musim kedua 7 Hari Mencintaiku, juga dikenali sebagai 7 Hari Mencintaiku 2 memulakan tayangan perdana di slot Akasia TV3 pada 2 Julai 2020 menggantikan Nasi Kerabu Untuk Che Abe. Ia diadaptasi daripada novel 2018 bertajuk sama karya Siti Rosmizah dan juga merupakan kesinambungan kepada musim pertama drama ini.

Drama ini berjaya meraih sebanyak 12 juta penonton sepanjang 33 episod siaran dan kerap menjadi sohor kini di media sosial pada setiap episod membolehkan drama ini meraih populariti yang meluas seperti pada musim pertama.

Sinopsis
Mia Adriana (Siti Saleha) dan suaminya, Khuzairi (Shukri Yahaya) melayari hidup bahagia setelah berumah tangga. Ditambah pula dengan kehadiran cahaya mata kedua.

Di saat mereka diulit bahagia. Puan Hayati (Jasmin Hamid) dan adiknya, Dato’ Johari (Shaharuddin Thamby) kembali dengan dendam mereka. Hebat Puan Hayati mengatur rancangan sehinggakan Mia Adriana termakan dengan kata-katanya. Syakila (Faye Kusairi) juga tak kurang hebatnya.

Mia hilang hormat pada Pak Samad (Kazar Saisi), seorang lelaki yang dihormatinya selama ini. Mak Leha (Liza Abdullah) mula membenci Mia Adriana. Badai terus-terusan melanda keluarga Pak Samad. Nadia (Jaja Iliyes) putus tunang dengan Dr. Zaidi (Bil Azali). Manakala, Helmi (Syazwan Zulkifly) pula bercerai dengan Sofi (Wan Sharmila) dan Khuzairi pula bergolak rumah tangganya. 

Dalam kemelut badai yang melanda, Nurul Ain (Wafariena Roslan) muncul dalam hidup keluarga Pak Samad. Mak Leha berkenankan gadis ini. Nurul Ain begitu sempurna di matanya. Helmi pula cuba menyedarkan emaknya akan agenda tersirat Nurul Ain. 

Khuzairi rasa tercabar. Dia bagaikan melukut di tepi gantang. Khuzairi pujuk, Khuzairi rayu, Mia Adriana tetap nak pergi. Namun, Khuzairi tak mampu menggapainya lagi. Sayu mata Mia Adriana memandang anak-anaknya. Dia merenung suaminya buat terakhir kali. 

Walau 7 Hari Mencintaiku, cinta Khuzairi tiada lagi. Selamat tinggal abang. Selamat tinggal sayang. Kata-kata yang diucap dalam hati Khuzairi bersama deraian air mata.

Pelakon

Pelakon utama

 Siti Saleha sebagai Mia Adriana 
 Shukri Yahaya sebagai Khuzairi  
 Wan Sharmila sebagai Sofi Amylia
 Syazwan Zulkifly sebagai Helmi
 Jaja Iliyes sebagai Nadia
 Bil Azali sebagai Zaidi
 Liza Abdullah sebagai Mak Leha
 Kazar Saisi sebagai Pak Samad

Pelakon pembantu
 Jasmin Hamid sebagai Puan Hayati
 Wafariena Roslan sebagai Nurul Ain
 Faye Kusairi sebagai Syakila
 Shaharuddin Thamby sebagai Dato' Johari
 Idris Md Diah sebagai Pak Andak
 Anne Abdullah sebagai Mak Andak
 Dhia Irdina  sebagai Alisa Ariana 
 Puteri Rafasya sebagai Harlina (Kenit)
 Sean Lee sebagai Adam
 Syaffiq Sahli sebagai Jali
 Razzuan Rosli sebagai Fariz
 Shamielya sebagai Azura
 Shahidan Izwan sebagai Sharif
 Amelia Christie Lim  sebagai Rafidah
 Fadilah Mansor sebagai Emak Nurul Ain

Penerbitan
7 Hari Mencintaiku 2 dijadualkan untuk tayangan di Slot Akasia TV3 sepanjang bulan Ramadan bermula 24 April 2020 namun penulis novel asal dan penerbit drama ini, Siti Rosmizah, menyatakan bahawa tarikh tayangan drama ini telah ditunda kerana sesi penggambaran drama terjejas akibat Perintah Kawalan Pergerakan (PKP) yang dijalankan di seluruh negara akibat penularan pandemik COVID-19 di Malaysia.

Siti Rosmizah telah memuat naik montaj drama ini di media sosialnya pada 8 Jun 2020 lantas mengumumkan lagu tema dan tarikh baharu tayangan drama ini yang telah dianjakkan kepada 2 Julai 2020.

Sambutan 
Drama ini telah mendapat sambutan hangat dalam kalangan peminatnya kerana kisah dalam musim kedua kali ini lebih tertumpu kepada kesemua ahli keluarga Pak Samad berbanding kisah Mia dan Khuzairi sahaja seperti dalam musim pertama. Kelainan musim kedua daripada musim pertama ini telah menambahkan lagi rencah suasana kekeluargaan dalam drama ini berbanding kisah cinta klise antara pasangan suami isteri semata-mata.

Selain itu, pertukaran watak penting dalam drama ini membuatkan penonton berasa sedikit kecewa. Antaranya watak Pak Samad yang dahulunya dilakonkan oleh Aman Graseka telah menimbulkan persoalan apabila watak tersebut kini dilakonkan oleh Kazar Saisi. Selain itu, watak Puan Hayati yang dahulunya dilakonkan oleh Zila Bakarin kini dilakonkan oleh Jasmin Hamid. Tidak lupa juga, watak Nurul Ain yang dahulunya sebuah watak sampingan yang dilakonkan oleh Zarynn Min kini dilakonkan oleh bakat baharu iaitu Wafariena Roslan sebagai watak antagonis.

Namun begitu, drama ini terus mencatatkan peningkatan dalam bilangan penontonnya pada setiap episod dan kesemua pelakon kekal memberikan impak besar kepada emosi penonton walaupun terdapat perubahan barisan pelakonnya. Setiap episod drama ini mendapat sambutan hangat dan kerap menjadi sohor kini di media sosial seperti Facebook, Twitter dan YouTube membolehkan drama ini meraih populariti yang meluas seperti pada musim pertama.

Secara keseluruhannya, jumlah tontonan drama 7 Hari Mencintaiku 2 adalah 5 juta tontonan bagi episod akhir dan 12 juta tontonan sepanjang 33 episod.

Penarafan

Anugerah dan pencalonan

Runut bunyi 
 "Aku Bidadari Syurgamu" - Siti Nurhaliza 
 "Hanya Kamu (Bidadariku)" - Aepul Roza
 "Hatiku Milikmu" - Siti Nordiana
 "Selamanya" - Usop
 "Teguh Setia" - Muna Shahirah
 "Luluh" - Khai Bahar
 "Hutang" - Floor 88
 "Ikatan Asmara" - Fairuz Misran & Baby Shima
 "Terus Mencintai" - Siti Nordiana
 "I Love You I Miss You" - Ukays
 "Alalala Sayang" - Azarra Band
 "Aku Cinta" - Syamel & Ernie Zakri
 "Dia" - Aepul Roza
 "Muhasabah Cinta" - EdCoustic
 "Setia" - Faizal Tahir dan Elizabeth Tan

Rujukan

Musim siri drama televisyen Malaysia